CELEX: 
Language: hr
Date: 2018-01-22 00:00:00
Title: UREDBA KOMISIJE (EU) …/… o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe sladila u finim pekarskim proizvodima

UREDBA KOMISIJE (EU) …/…
            
            
               оd 22.1.2018.
            
            
               o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe sladila u finim pekarskim proizvodima
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima
                  1
               , a posebno njezin članak 10. stavak 3.,
            
            
               uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma
                  2
               , a posebno njezin članak 7. stavak 5.,
            
            
               budući da:
            
            
               (1)U Prilogu II. Uredbi (EZ) br. 1333/2008 utvrđen je Unijin popis prehrambenih aditiva odobrenih za uporabu u hrani te uvjeti njihove uporabe.
            
            
               (2)Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na inicijativu Komisije ili na temelju podnesenog zahtjeva.
            
            
               (3)Na temelju informacija koje su dostavile države članice Komisija je zaključila da bi Prilog II. Uredbi (EZ) br. 1333/2008 trebalo izmijeniti u pogledu uporabe prehrambenih aditiva acesulfama K (E 950), aspartama (E 951), ciklaminske kiseline i njezinih natrijevih i kalcijevih soli (E 952), saharina i njegovih natrijevih, kalijevih i kalcijevih soli (E 954), sukraloze (E 955), neohesperidina DC (E 959), neotama (E 961), soli aspartam-acesulfama (E 962) i advantama (E 969) u kategoriji hrane „fini pekarski proizvodi za posebne prehrambene potrebe”.
            
            
               (4)Direktivom 94/35/EZ Europskog parlamenta i Vijeća
                  3
                odobrena je uporaba sladila u kategoriji hrane „fini pekarski proizvodi za posebne prehrambene potrebe”. Kategorijom hrane „fini pekarski proizvodi za posebne prehrambene potrebe” obuhvaćala se „hrana namijenjena osobama koje pate od poremećaja metabolizma ugljikohidrata (dijabetes)”, koja je uređena Direktivom Vijeća 89/398/EEZ
                  4
               . Tom je direktivom utvrđena zajednička definicija kategorije hrane „hrana za posebne prehrambene potrebe” te je predviđena mogućnost donošenja posebnih odredbi u pogledu kategorije hrane „hrana namijenjena osobama koje pate od poremećaja metabolizma ugljikohidrata (dijabetes)”, koja je obuhvaćena definicijom hrane za posebne prehrambene potrebe.
            
            
               (5)Međutim, kako je zaključeno u Komisijinu izvješću
                  5
                o hrani za osobe koje boluju od dijabetesa, nema znanstvene osnove za utvrđivanje posebnih zahtjeva u pogledu sastava za tu hranu. Nadalje, Uredbom (EU) br. 609/2013 Europskog parlamenta i Vijeća
                  6
                ukinut je pojam „hrana za posebne prehrambene potrebe”, uključujući pojam „hrana namijenjena osobama koje pate od poremećaja metabolizma ugljikohidrata (dijabetes)”.
            
            
               (6)Stoga odobrenje za uporabu tih sladila u kategoriji hrane „fini pekarski proizvodi za posebne prehrambene potrebe” u skladu s člankom 7. točkom (c) Uredbe (EZ) br. 1333/2008 više nije opravdano te se ti proizvodi ne bi trebali nastaviti stavljati na tržište.
            
            
               (7)Nadalje, jedinstvenom primjenom uvjeta za odobravanje uporabe sladila osigurala bi se jasnoća te pravilno funkcioniranje unutarnjeg tržišta.
            
            
               (8)Stoga bi u kategoriji hrane 07.2 „Fini pekarski proizvodi” trebalo izbrisati unose za prehrambene aditive acesulfam K (E 950), aspartam (E 951), ciklaminsku kiselinu i njezine natrijeve i kalcijeve soli (E 952), saharin i njegove natrijeve, kalijeve i kalcijeve soli (E 954), sukralozu (E 955), neohesperidin DC (E 959), neotam (E 961), sol aspartam-acesulfama (E 962) i advantam (E 969) koji se odnose na uporabu u kategoriji hrane „samo fini pekarski proizvodi za posebne prehrambene potrebe”. 
            
            
               (9)Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
            
            
               (10)Kako bi se omogućila prilagodba gospodarskih subjekata novim pravilima, primjereno je predvidjeti prijelazno razdoblje tijekom kojeg se fini pekarski proizvodi za posebne prehrambene potrebe koji sadržavaju neko od tih sladila mogu nastaviti stavljati na tržište. 
            
         
         
            
               (11)Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
            
               DONIJELA JE OVU UREDBU:
            
            
               Članak 1.
            
            
               Prilog II. Uredbi (EZ) br. 1333/2008 mijenja se u skladu s Prilogom ovoj Uredbi. 
            
            
               Članak 2.
            
            
               Fini pekarski proizvodi za posebne prehrambene potrebe koji sadržavaju prehrambene aditive acesulfam K (E 950), aspartam (E 951), ciklaminsku kiselinu i njezine natrijeve i kalcijeve soli (E 952), saharin i njegove natrijeve, kalijeve i kalcijeve soli (E 954), sukralozu (E 955), neohesperidin DC (E 959), neotam (E 961), sol aspartam-acesulfama (E 962) i/ili advantam (E 969) i koji su zakonito stavljeni na tržište prije stupanja na snagu ove Uredbe mogu se nastaviti stavljati na tržište do iscrpljenja zaliha.
            
            
               Članak 3.
            
            
               Ova Uredba stupa na snagu dvadesetog dana od dana objave u Službenom listu Europske unije. 
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 22.1.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
               
            
         
         
            
                  
                     (1)
                  
                        SL L 354, 31.12.2008., str. 16.
               
               
                  
                     (2)
                  
                        SL L 354, 31.12.2008., str. 1.
               
               
                  
                     (3)
                  
                        Direktiva 94/35/EZ Europskog parlamenta i Vijeća od 30. lipnja 1994. o sladilima za uporabu u hrani (SL L 237, 10.9.1994., str. 3.).
               
               
                  
                     (4)
                  
                        Direktiva Vijeća 89/398/EEZ od 3. svibnja 1989. o usklađivanju zakonodavstava država članica u odnosu na hranu za posebne prehrambene potrebe (SL L 186, 30.6.1989., str. 27.).
               
               
                  
                     (5)
                  
                        
                  
                     Izvješće
                  
                   Komisije Europskom parlamentu i Vijeću o hrani namijenjenoj osobama koje pate od poremećaja metabolizma ugljikohidrata (dijabetes) od 1. srpnja 2008. (COM(2008) 392 final).
               
               
                  
                     (6)
                  
                        Uredba (EU) br. 609/2013 Europskog parlamenta i Vijeća od 12. lipnja 2013. o hrani za dojenčad i malu djecu, hrani za posebne medicinske potrebe i zamjeni za cjelodnevnu prehranu pri redukcijskoj dijeti te o stavljanju izvan snage Direktive Vijeća 92/52/EEZ, direktiva Komisije 96/8/EZ, 1999/21/EZ, 2006/125/EZ i 2006/141/EZ, Direktive 2009/39/EZ Europskog parlamenta i Vijeća i uredbi Komisije (EZ) br. 41/2009 i (EZ) br. 953/2009 (SL L 181, 29.6.2013., str. 35.).
               
            
      
    ---documentbreak--- 
      
         
         
            
               PRILOG
            
            
               Dio E Priloga II. Uredbi (EZ) br. 1333/2008 mijenja se kako slijedi: 
            
            
               1.U kategoriji hrane 07.2 „Fini pekarski proizvodi” brišu se unosi za prehrambene aditive acesulfam K (E 950), aspartam (E 951), ciklaminsku kiselinu i njezine natrijeve i kalcijeve soli (E 952), saharin i njegove natrijeve, kalijeve i kalcijeve soli (E 954), sukralozu (E 955), neohesperidin DC (E 959), neotam (E 961), sol aspartam-acesulfama (E 962) i avantam (E 969) koji se odnose na uporabu u kategoriji hrane „samo fini pekarski proizvodi za posebne prehrambene potrebe”.